张遂谋广西平南人,生而近视,人恒呼曰张瞎子。与金田团营,从征至天京,甲寅四年为殿左廿九检点,守安徽舒城县。乙荣岁,从翼王西征湖北,是岁末,复从入赣,积功,丙辰六年春,升春官正丞相,丙辰六年五月,随翼王自江西援天京,六月,大破清江南大营于城外,天京围解。东王旋令翼王督师上援湖北,而遂谋与焉。遂谋深沉多谋,翼王倚为腹心,位仅在参天侯黄玉琨、卫天侯曾锦谦下。七月,天京变起,东王死,翼王时方在湖北鲁家巷,与湘军相持,闻变亟退兵,身率遂谋、锦谦二人轻骑兼程入京调停。北王既戕东王,骄恣残虐,任情诛杀,翼王面责之,北王惭怒,欲相图害,翼王、遂谋、锦谦缒城走安庆,翼王阖府为所屠。翼王兴师靖难,天王诛北王,送首翼王军前,召辅政。十月,翼王偕遂谋入京,以圣神电通军主将衔辅政,如东王故事。内外皆欢悦,而天王浸忌之,封其二兄安王、福王以相钳制。翼王惧祸,丁巳七年四月廿五日,藉故出城,迳赴安庆,自是不复还,而遂谋从焉。八月廿八日,复从渡江入赣。时锦谦已故,黄玉琨督师江西,未几战死,翼王麾下诸将,以遂谋位最尊。戊午八年春,翼王决策入浙,部分麾下为五旗,以遂谋将中旗,封先天燕,行动皆与俱。从翼王围衢州,入闽,秋,旋师江西,部分五路,遂谋与翼殿承宣刘逸才共将一路,未几,复归翼王大队,己未九年春,入湖南,四月,进围宝庆府,攻三阅月而不能克,七月,解围南趋,九月初四日,克广西庆远府。翼王开府城中,因诸将之请,量设官爵以酬庸,封遂谋元宰,位诸将上,翼王之下,一人而已。广西贫瘠,粮秣为艰,将士枵腹,渐生嗟怨。诸将之从翼王远征也,虽慕义而为,中心不能无从龙之望,而翼王奉天京正朔不改,多失意,有离心,遂谋独矢志不移,有言降清及北归者辄叱之。庚申十年二月,翼王麾下武卫军欲散,遂谋知而怒,计诱其主将宰辅蔡次贤戮之,武卫军大哗而走,未几,或降或散,遂谋不能遏。四月,翼王弃庆远,遂谋自是不知所终,盖物故也。自后翼殿无元宰,或曰,癸开十三年,尝有元宰李辅从李复遒走贵州,然宰辅位尊,不当为复遒之副;李辅无名,以翼王用人之明,何得膺此重位?此说迨不可信。有好事者言遂谋变服入川,投清四川总督骆秉章麾下,后献策擒翼王,而秉章是时,尚未入川,遂谋名著,清吏安敢不奏而擅收用?小说家言,未足征也。翼王麾下尚有光天燕张遂儒者,尝随翼王自闽入赣,复进围宝庆,自后不知所之,或曰,此遂谋兄弟行,或曰盖清吏及文人鲁鱼亥豕之谬,光天燕即先天燕,遂儒即遂谋也。